生平惡日人如仇。僑居數稔，不肯爲日語，寧輾轉覓舌人，不憚煩也。嘗病，友人訪之，訝曰：「胡不就醫？」曰：「倘不以通事為勞，將從君請。」乃相偕赴醫院，醫者扣所苦，曼殊不語，友代告。俄頃，失曼殊所在，還詢其家，曼殊在焉。友讓之曰：「去而忽返，不謀之于我，何也？」曼殊曰：「君傳語乖誤，疾病豈可亂施葯劑耶？」友人赧然曰：「然則君自言之，奚害？」曼殊曰：「君忘吾不操日語乎？」